Τι προβλέπει το σχέδιο Σπίρτζη για το φορέα συγκοινωνιών στη Θεσσαλονίκη

Το σχέδιό του για το νέο φορέα συγκοινωνιών Θεσσαλονίκης, ο οποίος θα αντικαταστήσει τον ΟΑΣΘ, παρουσίασε στο δημαρχείο Ευόσμου ο υπουργός Μεταφορών Χρήστος Σπίρτζης. Σύμφωνα με τις πρώτες πληροφορίες, ο υπουργός ανακοίνωσε στους 14 δημάρχους του νομού αλλά και την εκπρόσωπο της Περιφέρειας, Β. Πατουλίδου ότι το 51% του νέου φορέα συγκοινωνιών θα ανήκει στο δημόσιο, ενώ το υπόλοιπο σε δημόσιους φορείς (δήμους, περιφέρειες κλπ). Μάλιστα, πληροφορίες αναφέρουν ότι ο κ. Σπίρτζης δήλωσε ότι στο νέο φορέα δεν θα συμμετάσχουν ιδιώτες.

Επιπλέον, ο ΟΑΣΘ δεν θα μπορεί να συμμετέχει σε αυτό το σχήμα αλλά θα υπάρχει δυνατότητα να του ανατεθεί έργο μετά από διαγωνισμό. Ακόμη, ο υπουργός δεσμεύτηκε ότι δεν θα υπάρξει καμιά απόλυση εργαζομένων.

Αρκετοί δήμαρχοι, πάντως, φαίνεται να ήταν επιφυλακτικοί με το νέο σχέδιο, σχολιάζοντας χαρακτηριστικά «ποιος δημόσιος φορέας είναι κερδοφόρος».

Οι δήμαρχοι, μέσω του προέδρου της ΠΕΔΚΜ, Λάζαρου Κυρίζογλου δήλωσαν ότι θα απαντήσουν μόλις πάρουν στα χέρια τους οικονομική μελέτη, κάτι που ο κ. Σπίρτζης είπε ότι θα γίνει σύντομα, αφού έχουν την εμπειρία του ΟΑΣΑ.

Εν τω μεταξύ, έξω από το δημαρχείο Ευόσμου υπήρξε διαμαρτυρία από τη Λαϊκή Συνέλευση Δυτικών Συνοικιών και την Επιτροπή για τις Δημόσιες Συγκοινωνίες στη Θεσσαλονίκη, που προτείνουν ως μόνη λύση για τις συγκοινωνίες στη Θεσσαλονίκη την κρατικοποίηση τους ώστε να γίνουν δημόσιες, κάτω από κοινωνικό και εργατικό έλεγχο, όπως και από τους εργαζόμενους στο ΦΟΔΣΑ, οι οποίοι ζητούν την ανανέωση των συμβάσεων εργασίας τους.